На основу члана 3. став 2. Споразума о организовању наградног конкурса за ученике основних школа на тему „Наш војник, наш херој”, од 05.10.2021. године, Министарство одбране Републике Србије и Министарство просвете Републике Србије расписују

**К О Н К У Р С**
**за ученике основних школа „Наш војник, наш херој“**

Министарство одбране Републике Србије и Министарство просвете Републике Србије (у даљем тексту приређивачи конкурса), у циљу промоције војног позива и приближавања традиционалних националних вредности ученицима основних школа у Републици Србији приређују наградни конкурс под називом „Наш војник, наш херој“.

**Право учешћа** **на Конкурсу**

Право учешћа на Конкурсу имају ученици од првог до осмог разреда свих основних школа на територији Републике Србије, по узрасним групама – први и други циклус основног образовања и васпитања.

**Категорије и услови учешћа на Конкурсу**

Ученици основних школа припремају рад – креативно решење на тему ***„Жене у Војсци Србије. Хероине прошлог, садашњег и будућег времена“***, у једној од три категорије:

а) српски језик (литерарни рад - проза или поезија, до 2.500 карактера или до четири строфе);

б) ликовна култура (ликовни рад, техника по избору);

г) техника и технологија (видео-клип у трајању до три минута или макета).

У оквиру сваке категорије, радови се подносе у наведеним узрасним групама.

Креативно решење мора бити оригинално креиран рад.

Креиран рад не сме бити преузет са интернета. Напомињемо да се не сме кршити ауторско право, односно интелектуална својина или неко сродно право другог лица.

Учесник на Конкурс подноси само један рад, у категорији по сопственом избору.

На конкурсу не могу учествовати деца чланова комисија који ће вршити одабир победничких радова.

**Предаја радова**

Готове радове уз навођење категорије и узрасне групе и уз личне податке (име и презиме, разред и одељење, место и назив школе коју похађа и контакт телефон) и **обавезну сагласност родитеља или другог законског заступника детета** да се подаци достављени приликом конкурисања користе за потребе реализације конкурса **писану у слободној форми** учесници достављају наставницима разредне, односно предметне наставе категорије у којој су радили.

У складу са одредбама Закона о заштити података о личности („Службени гласник РС“, бр. 87/18) родитељи, односно други законски заступници малолетног учесника, дају сагласност да се подаци малолетног учесника, достављени приликом конкурисања, користе за потребе реализације конкурса. **Уколико се пријава достави без наведене сагласности, иста се неће разматрати.**

Приређивачи Конкурса се обавезују да ће личне податке учесника користити искључиво за потребе овог конкурса.

**Крајњи рок за достављање радова наставницима је** **20. фебруар 2023.** **године.**

Наставници врше одабир најбољих радова. Након извршене селекције од стране наставника, а најкасније до **1. марта 2023.** **године,** школа све одабране радове својих ученика, истовремено, поштом или електронским путем, доставља ***Управи за традицију, стандард и ветеране Сектора за људске ресурсе Министарства одбране Републике Србије, са назнаком – за наградни конкурс „Наш војник наш херој“, Немањина 15 11000 Београд или електронским путем на адресу*** ***utsv@mod.gov.rs*** ради разматрања и одабира победничких радова од стране Централне комисије**.**

Поступак селекције радова уређен је Правилима наградног конкурса „Наш војник, наш херој“ који је саставни део Споразума о организовању наградног конкурса за ученике основних школа на тему „*Жене у Војсци Србије. Хероине прошлог, садашњег и будућег времена*“.

Радови се не враћају, а неблаговремени и са непотпуним подацима неће бити разматрани. Такође, сви радови који Централној комисији буду достављани **ван дефинисане процедуре односно мимо школа, неће бити узимани у разматрање**.

**Проглашење победника**

Свечано проглашење победника и уручење награда реализоваће се **21.4.2023. године**.

**Наградни фонд**

Наградни фонд састоји се од следећих награда:

* **прво место** – седмодневни боравак у објектима Министарства одбране и Војске Србије намењеним за одмор и рекреацију за победника и пратиоца и за наставника разредне односно предметне наставе победника са пратиоцем у категорији у којој је победник учествовао (Тара);
* **друго место** – седмодневни боравак у објектима Министарства одбране и Војске Србије намењеним за одмор и рекреацију за победника и пратиоца и за наставника разредне односно предметне наставе победника са пратиоцем у категорији у којој је победник учествовао („Бреза“, Врњачка Бања)
* **треће место** – књига.

Награде ће бити додељиване за победника у свакој од три категорије у две узрасне групе и то:

- од првог до четвртог разреда и

- од петог до осмог разреда.

Имајући у виду да су учесници наградног конкурса малолетна лица, награде ће примити уз присуство родитеља, односно другог законског заступника учесника.

Приређивачи Конкурса имају право да листу победника (име и презиме учесника и назив школе коју похађа) објаве на својим званичним интернет страницама са чиме су сагласни сви учесници Конкурса, њихови родитељи, односно други законски заступници.

За сва питања заинтересовани се могу обратити електронском поштом на адресу: utsv@mod.gov.rs или на број телефона: 011/32-03-055.